Diari Oficial de la Generalitat Valenciana


Sumari del DOGV 7268, del 07-05-2014 (2014/3976)

RESOLUCIÓ de 5 de maig de 2014, de la directora general del Secretariat del Consell i Relacions amb Les Corts, per la qual es disposa la publicació del conveni marc entre la Generalitat i la Fundación Limne per a fomentar la coresponsabilitat publicoprivada en accions de voluntariat i custòdia fluvial.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7268

Data del DOGV
:   07-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3976


Data del document
:   05-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 5 de maig de 2014, de la directora general del Secretariat del Consell i Relacions amb Les Corts, per la qual es disposa la publicació del conveni marc entre la Generalitat i la Fundación Limne per a fomentar la coresponsabilitat publicoprivada en accions de voluntariat i custòdia fluvial. [2014/3976]  
La Generalitat i la Fundación Limne han subscrit, prèvia tramitació reglamentària, el 10 de març de 2014, un conveni marc de col·laboració per a fomentar la coresponsabilitat publicoprivada en accions de voluntariat i custòdia fluvial.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 608/2014, i que figura com a annex d'esta resolució.  
  
València, 5 de maig de 2014.- La directora general del Secretariat del Consell i Relacions amb Les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i la Fundació Limne  
  
A València, a 10 de març de 2014  
  
Reunits  
D'una banda, Isabel Bonig Trigueros, consellera d'Infraestructures, Territori i Medi Ambient, en virtut del nomenament per mitjà del Decret 20/2012, de 7 de desembre de 2012, del president de la Generalitat, pel qual es nomenen consellers, secretària i portaveu del Consell (DOCV 10.12.2012), en nom i representació d'esta, d'acord amb les facultats conferides per l'article 28 de la Llei 5/1983, de 30 de desembre, del Consell.  
I d'una altra, María de Sales Tomás Pons, en nom i representació de la Fundació Limne, en qualitat de directora gerent, constituïda en escriptura pública, de data 24 de setembre de 2007, pel notari Enrique Farrés Reig, amb el número 1.628 del seu protocol i inscrita en el Registre de Fundacions del Ministeri d'Agricultura, Alimentació i Medi Ambient amb el número 460004.  
  
Exposen  
  
Primer  
El territori de la Comunitat Valenciana alberga una de les mostres més rellevants i valuoses de la biodiversitat en el context estatal i europeu, tant per les espècies de fauna i flora que la componen com pels hàbitats que acullen estos tàxons. La conservació a llarg termini i la recuperació d'este patrimoni natural constituïx una responsabilitat per a les institucions i el conjunt de la població valenciana. La mencionada conservació no sols és una condició necessària per a la qualitat de vida dels valencians i les valencianes, sinó que constituïx, a més, la base sobre la qual es recolzen importants activitats socioeconòmiques com el turisme, l'agricultura tradicional, la ramaderia i altres.  
  
La recuperació i la conservació de la biodiversitat, els ecosistemes i els paisatges a la Comunitat Valenciana, així com el suport i el foment de les activitats socioeconòmiques lligades a la seua preservació, necessiten d'actuacions concretes que han de ser afrontades a través de la col·laboració i la confluència pública i privada, alhora que es promou la participació social com a mecanisme necessari per a la seua adequada implementació.  
  
Segon  
La Generalitat és competent en matèria d'espais naturals protegits, d'acord amb l'article 31.10 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana. Igualment, i d'acord amb l'article 32.6, la Generalitat és competent, en el marc de la legislació bàsica de l'Estat, per al desplegament legislatiu i l'execució en matèria de protecció del medi ambient, sense perjuí de les seues facultats per a establir normes addicionals de protecció.  
Per la seua banda, la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana, establix que constituïxen este tipus d'espais les àrees o fites geogràfiques que continguen elements o sistemes naturals de particular valor, interés o singularitat, tant per l'acció i evolució de la naturalesa, com derivats de l'activitat humana, que es consideren mereixedors d'una protecció especial.  
En el mateix sentit, la Xarxa Natura 2000, la regulació de la qual en l'àmbit valencià es troba arreplegada en la mencionada Llei 11/1994, representa una rellevant contribució de la nostra Comunitat a la protecció de la biodiversitat en el context europeu. L'adequada gestió dels espais que formen part de la mencionada xarxa constituïx una responsabilitat especial, i la participació de la societat en l'aplicació de les mesures que contribuïsquen a garantir un adequat estat de conservació d'esta, especialment en el marc de les normes de gestió que regulen els espais que la componen, representa una oportunitat per a garantir el compliment dels seus objectius.  
  
Tercer  
La Fundació Limne, organització privada, sense ànim de lucre, constituïda amb l'objectiu de promoure el coneixement i la protecció dels ecosistemes aquàtics, continentals i de transició, i els terrestres relacionats en l'àmbit que comprén el territori de les conques hidrogràfiques i subconques litorals que aboquen al mar Mediterrani entre el marge esquerre de la gola del Segura en la seua desembocadura i la desembocadura del riu Sénia, ha desenrotllat en els últims anys diverses iniciatives d'educació ambiental, voluntariat ambiental, participació ciutadana i custòdia fluvial.  
  
Quart  
La conservació de la naturalesa és una preocupació de creixent interés social que ha d'abordar-se des d'una òptica àmplia que integre iniciatives de coresponsabilitat publicoprivades el fi de les quals siga conservar i millorar el patrimoni natural.  
Que per tal d'aconseguir una major eficàcia en les seues actuacions i aprofitar al màxim les possibles sinergies, les parts acorden subscriure el present conveni marc de col·laboració, d'acord amb les següents  
  
  
Clàusules  
  
Primera. Objecte  
La finalitat d'este conveni és fomentar la coresponsabilitat publicoprivada en accions de voluntariat i custòdia fluvial, a través de:  
  
1. Millorar el coneixement del sector publicoprivat sobre custòdia fluvial  
2. Facilitar la implicació del sector publicoprivat en accions de custòdia fluvial  
3. Fomentar la participació del sector publicoprivat en el desenrotllament d'accions demostratives de custòdia fluvial  
  
Segona. Compromisos de les parts  
2.1. De la Conselleria d'Infraestructures, Territori i Medi Ambient  
  
La Conselleria d'Infraestructures, Territori i Medi Ambient, com a contribució al desenrotllament dels objectius mencionats en este document, durà a terme les actuacions següents:  
a) Reconéixer la Fundació Limne com a interlocutor vàlid davant de l'Administració, en matèria de voluntariat, participació ciutadana i custòdia fluvial en els ecosistemes aquàtics.  
b) Prestar assessoria tècnica en temes com el disseny de protocols de seguiment de qualitat i biodiversitat dels ecosistemes aquàtics.  
c) Col·laborar amb la Fundació Limne per a la realització de les activitats i projectes subjectes a este conveni.  
d) Aprovar les autoritzacions i permisos necessaris amb subjecció al que disposa la normativa aplicable.   
2.2. De la Fundació Limne  
Per al desenrotllament d'este conveni la Fundació Limne adquirix els compromisos següents; sempre amb l'autorització i supervisió dels servicis tècnics de la Conselleria d'Infraestructures, Territori i Medi Ambient:  
a) Crear una oficina de participació i custòdia fluvial encarregada de validar els projectes de custòdia fluvial, assessorar tècnicament sobre les accions i projectes de participació i custòdia fluvial i mediar entre les diferents administracions, empreses i ONG/ciutadania.  
b) Desenrotllar actuacions de conservació i restauració en els ecosistemes aquàtics, amb especial atenció als inclosos en espais naturals protegits i espais de la Xarxa Natura 2000 i als que afecten espècies catalogades de fauna i flora.  
c) Crear un programa de seguiment de qualitat i biodiversitat dels ecosistemes aquàtics.  
d) Vetlar per la seguretat i salut tant dels treballadors i voluntaris de la Fundació Limne com dels assistents a les esmentades activitats.  
  
  
Tercera. Inexistència de cost econòmic per a la Generalitat  
L'aplicació i l'execució del present conveni, inclosos tots els actes jurídics que puguen dictar-se com a desplegament o execució, no podrà tindre cap incidència en la dotació de tots i cada un dels capítols de gastos assignada a l'esmentada conselleria, i en tot cas haurà de ser atesa amb els mitjans personals i materials de la conselleria competent per raó de la matèria.  
  
Quarta. Vigència  
Este conveni entrarà en vigor el dia de la seua firma i s'estendrà per un període de 4 anys, amb la voluntat de renovació anual a partir d'este període inicial. La renovació del conveni es produirà de manera automàtica llevat que, en funció de les valoracions fetes per la Comissió Mixta, una de les parts considere convenient la no-renovació del Conveni. En este últim cas, la part interessada notificarà, de forma justificada i amb l'antelació d'almenys tres mesos, la voluntat de no seguir la relació pactada una vegada finalitzat el termini de vigència.  
  
  
Quinta. Comissió Mixta  
Per al seguiment del desplegament i l'aplicació del present conveni, es constituirà una comissió mixta amb la participació de dos membres de la Conselleria d'Infraestructures, Territori i Medi Ambient i dos membres de la Fundació Limne. Esta comissió es reunirà, com a mínim, una vegada a l'any per a avaluar el desenrotllament del Conveni i el grau de compliment dels objectius perseguits.  
  
Sexta. Convenis específics  
A l'empara del que establix este conveni, les diferents unitats directives incloses en la Conselleria d'Infraestructures, Territori i Medi Ambient podran establir amb la Fundació Limne línies especifiques de col·laboració i actuació per a l'exercici d'activitats i/o projectes de voluntariat, participació ciutadana i custòdia fluvial o qualssevol altres que resulten d'interés a ambdós parts. Dites línies adoptaran la forma que corresponga en funció de les seues característiques, incloent-hi, si és procedent, la dotació econòmica específica que haja d'atribuir-se a cada cas, i seran incorporades com a annexos a este conveni, una vegada es produïsca la seua formalització.  
  
Sèptima. Finalització  
Seran causes de resolució del present conveni, a més del que establix el punt anterior, el mutu acord de les parts firmants, la impossibilitat sobrevinguda de complir la finalitat per a la qual ha sigut subscrit, o l'incompliment d'allò que s'hi ha estipulat.  
  
Octava. Caràcter administratiu  
El present conveni té caràcter administratiu i, sense perjuí del que disposa la clàusula anterior, les qüestions litigioses que puguen sorgir en la seua interpretació i compliment, i que no puguen ser resoltes per la Comissió Mixta, seran de coneixement i competència de l'orde jurisdiccional contenciós administratiu. Sense perjuí de la potestat de l'Administració de resoldre els dubtes i les llacunes que puguen sorgir en la seua tramitació i aplicació d'acord amb el que disposa l'article 4.2 de la Llei de Contractes del Sector Públic en relació amb l'article 194 de l'esmentada llei.  
I, en prova de conformitat amb l'anteriorment exposat, firmen el present conveni els reunits, per triplicat exemplar, en el lloc i la data abans indicats.  
  
La consellera d'Infraestructures, Territori i Medi Ambient,  
Isabel Bonig Trigueros   
  
La directora gerent de la Fundació Limne,  
María de Sales Tomás Pons